SUHETO ITI AKKUB | AGPAYPAYSO KADI NI SATANAS?
Maysa Laeng Kadi ni Satanas a Simbolo ti Kinadakes?
Nalaka nga ibaga a ni Satanas a mabasbasatayo iti Biblia ket simbolo laeng ti amin a kinadakes. Ngem dayta kadi a talaga ti isursuro ti Biblia? No wen, apay a kuna ti Biblia a nakisao ni Satanas ken ni Jesu-Kristo ken uray pay iti Mannakabalin-amin a Dios? Usigentayo ti dua a pagarigan dayta a panagsarita.
IDI NAKISARITA NI SATANAS KEN JESUS
Idi inrugi ni Jesus ti ministeriona, namitlo a pinadas ti Diablo a sulisogen. Umuna, inkagumaan ni Satanas a piliten ni Jesus a mangusar iti inted-Dios a pannakabalinna para iti bukodna a pagimbagan, tapno mapennek ti bisinna. Kalpasanna, sinugsogan ti Diablo ni Jesus a mangirisgo iti biagna tapno maiturong kenkuana ti atension dagiti tattao. Kamaudiananna, intukon ni Satanas ken Jesus ti panangituray iti amin a pagarian ditoy lubong kasukat ti panagruknoyna kas panagdayaw kenkuana. Pinagkedkedan ni Jesus ti namitlo a nasikap a panangallilaw ni Satanas babaen ti panagkotarna iti Kasuratan.—Mateo 4:1-11; Lucas 4:1-13.
Asino ti kasarsarita ni Jesus? Ti kadi kinadakes iti unegna? Sigun iti Kasuratan, “nasuboken [ni Jesus] iti amin a bambanag kas kadatayo, ngem awanan basol.” (Hebreo 4:15) Kuna pay ti Biblia: “Saan a nakaaramid iti basol, awan met ti nasarakan nga allilaw iti ngiwatna.” (1 Pedro 2:22) Nagtalinaed ni Jesus a perpekto ken matalek. Saanna nga impalubos nga adda tumanor a kinadakes iti unegna. Nalawag a saan a nakisarita ni Jesus iti kinadakes iti unegna; agpaypayso a persona ti nakasaritana.
Ipakita dayta met laeng a pannakisarita nga adda sabali pay a pammaneknek a ni Satanas ket agpaypayso a persona.
Laglagipem nga intukon ti Diablo ken Jesus ti panagturay iti intero a lubong kasukat ti maysa a tignay a panagdayaw. (Mateo 4:8, 9) Awan serserbi dayta a tukon no saan nga agpaypayso ni Satanas. Maysa pay, saan a kinuestion ni Jesus ti panangibaga ni Satanas nga isu ket addaan iti kasta kadakkel nga autoridad.
Kalpasan a pinagkedkedan ni Jesus dagiti sulisog, “pimmanaw kenkuana [ti Diablo] agingga iti sabali pay a mainugot a tiempo.” (Lucas 4:13) Iti daytoy a kasasaad, maikunatayo kadi a ni Satanas ket maysa laeng a kinadakes wenno maysa a porsegido ken determinado a kabusor?
Paliiwem ta “immay dagiti anghel ket nangrugida nga agserbi” ken Jesus. (Mateo 4:11) Pudpudno kadi nga espiritu a persona dagiti anghel a nangparegta ken nangtulong ken Jesus? Nalawag a wen. Apay koma ngarud nga ipapantayo a saan a pudpudno nga espiritu a persona ni Satanas?
IDI NAKISARITA NI SATANAS ITI DIOS
Ti maikadua a pagarigan ket maipapan ken Job, maysa a lalaki a managbuteng iti Dios. Dakamaten ti rekord a namindua a nagsarita ti Diablo ken ti Dios. Kadagita a panagsarita, pinadayawan ti Dios ti kinamatalek ni Job. Impapilit ni Satanas nga agserserbi laeng ni Job iti Dios gapu kadagiti managimbubukodan a rason, a pinagparangna a gatgatangen ti Dios ti kinasungdo ni Job. Kasla ibagbaga ti Diablo a mas am-ammona ni Job ngem iti pannakaam-ammo kenkuana ti Dios. Gapuna, impalubos ni Jehova a mapukaw dagiti sanikua ni Job, dagiti annakna, ken maaddaan iti sakit. * Idi agangay, napaneknekan nga umiso ni Jehova mainaig ken Job, ket ulbod ni Satanas. Binendisionan ti Dios ni Job gapu iti kinamatalekna.—Job 1:6-12; 2:1-7.
Kadagita a panagsarita ti Dios ken ni Satanas, makisarsarita kadi ni Jehova iti kinadakes nga adda iti unegna? Kuna ti Biblia: “No maipapan iti pudno a Dios, perpekto ti dalanna.” (2 Samuel 22:31) Kuna pay ti Sao ti Dios: “Santo, santo, santo ni Jehova a Dios, ti Mannakabalin-amin.” (Apocalipsis 4:8) Ti sao a santo kaipapananna nasin-aw, sagrado, awanan basol. Perpekto ni Jehova ken awan pakapilawanna. Imposible a maaddaan iti kinadakes.
Dagiti imbaga ni Satanas iti pannakisaritana iti Dios ket nagresulta iti aktual a panagsagaba ni Job
Ngem mabalin nga irason ti dadduma nga uray ni Job ket saan a pudpudno a persona, isu a simboliko laeng dayta a panagsarita. Lohikal kadi dayta nga argumento? Ipakita ti dadduma a teksto ti Biblia a pudpudno a persona ni Job. Kas pagarigan, nausar iti Santiago 5:7-11 ti ulidan ni Job a mangpabileg kadagiti Kristiano nga agibtur kadagiti pakarigatan ken mangipalagip a gunggonaan ni Jehova ti panagibturda. Ngem epektibo ngata koma dayta nga ulidan no saan met a pudpudno a persona ni Job ken parparbo laeng ti panangparigat kenkuana ni Satanas? Maysa pay, iti Ezequiel 14:14, 20, karaman ni Job kadagiti tallo a nalinteg a lallaki a kadua da Noe ken Daniel. Kas kada Noe ken Daniel, pudpudno a persona ni Job, maysa a lalaki a nabileg ti pammatina. No pudpudno ni Job, saan kadi a nainkalintegan laeng a pudpudno met daydiay nangidadanes kenkuana?
Nalawag nga ipakita ti Biblia a ni Satanas ket agpaypayso nga espiritu a persona. Mabalin ngarud a maisaludsodmo, ‘Agpegpeggadak kadi ken ti pamiliak iti daytoy a lubong?’
ITI PANAWENTAYO
Ipapantayo a bigla a simmangpet iti lugaryo ti maysa a grupo dagiti kriminal. Sigurado nga agpeggadka ken bumaba ti moral ti sangakaarrubaan. Ita, panunotem ti umasping a kasasaad: Naitapuak ditoy daga ni Satanas ken dagiti demoniona—pudpudno nga espiritu a persona a nagrebelde iti Dios, kas ken Satanas. Ania ti resultana? Panunotem no ania ti mapalpaliiwmo kadagiti damdamag iti uneg ken ruar ti pagilian.
Mapalpaliiwmo kadi a kumarkaro ti kinaranggas, iti laksid ti panangikagumaan ti intero a lubong a mangpasardeng kadagita?
Mapalpaliiwmo kadi ti umad-adu a paglinglingayan a mangitamtampok iti espiritismo, uray iparparit dagita ti adu a nagannak?
Mapalpaliiwmo kadi ti agtultuloy a pannakadadael ti aglawlaw iti laksid ti panagregget dagiti nasayaat ti panggepda a tattao a mangsalaknib iti dayta?
Saan kadi nga ipamatmatna nga adda nakadakdakes iti kagimongan—addada puersa a mangidurduron iti sangatauan iti pagdaksanna?
Paliiwem no asino ti ibaga ti Biblia a makin-utek iti agdama a kinadakes: “Naitapuak ti dakkel a dragon, ti kadaanan a serpiente, daydiay naawagan iti Diablo ken Satanas, a mangyaw-awan iti intero a mapagnaedan a daga; isu naitapuak iti daga, ket dagiti anghelna naitapuakda a naikanunong kenkuana. . . . Asi pay ti daga ken ti baybay, agsipud ta ti Diablo immulog kadakayo, nga addaan iti dakkel nga unget, yantangay ammona nga ababan ti periodo ti tiempona.” (Apocalipsis 12:9, 12) Kalpasan a nausig dagiti ebidensia, kombinsido ti adu a tattao a ni Satanas ket maysa a napeggad nga espiritu a persona, nga aktibo a mangim-impluensia iti lubong a pagbibiagantayo.
Nalabit pampanunotem no kasanoka a masalakniban. Napateg dayta a pakaseknan. Mangted ti sumaganad nga artikulo iti sumagmamano a praktikal a tulong.
^ par. 12 Jehova ti nagan ti Dios sigun iti Biblia.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn